Battle of Mahidpur
ಮೂರನೇ ಆಂಗ್ಲೋ-ಮರಾಠ ಯುದ್ಧದ ಸಮಯದಲ್ಲಿ ಮರಾಠ ಒಕ್ಕೂಟದ ಹೋಳ್ಕರ್ ಬಣ ಮತ್ತು ಬ್ರಿಟಿಷ್ ಈಸ್ಟ್ ಇಂಡಿಯಾ ಕಂಪನಿಯ ನಡುವೆ 1817ರ ಡಿಸೆಂಬರ್ 21ರಂದು ಮಾಲ್ವಾ ಪ್ರದೇಶದ ನಗರವಾದ ಮಹೀದ್ಪುರದಲ್ಲಿ ಮಹೀದ್ಪುರ ಕದನ ನಡೆಯಿತು. 1817ರ ಡಿಸೆಂಬರ್ 21ರಂದು, ಸರ್ ಥಾಮಸ್ ಹಿಸ್ಲೋಪ್ ನೇತೃತ್ವದ ಬ್ರಿಟಿಷರು, 11 ವರ್ಷದ ಮಹಾರಾಜ ಮೂರನೇ ಮಲ್ಹಾರ್ ರಾವ್ ಹೋಳ್ಕರ್, 22 ವರ್ಷದ ಹರಿರಾವ್ ಹೋಳ್ಕರ್ ಮತ್ತು 20 ವರ್ಷದ ಭೀಮಾ ಬಾಯಿ ಹೋಳ್ಕರ್ ನೇತೃತ್ವದ ಹೋಳ್ಕರ್ ಸೈನ್ಯದ ಮೇಲೆ ದಾಳಿ ಮಾಡಿದರು. ರೋಷನ್ ಬೇಗ್ ನೇತೃತ್ವದ ಹೋಳ್ಕರ್ ಫಿರಂಗಿದಳವು 63 ಫಿರಂಗಿಗಳ ಉದ್ದನೆಯ ಸಾಲಿನಿಂದ ಅವರ ಮೇಲೆ ದಾಳಿ ಮಾಡಿತು. ಒಂದು ಹಂತದಲ್ಲಿ, ಬ್ರಿಟಿಷರು ಯುದ್ಧದಲ್ಲಿ ಸೋಲಿನ ಅಂಚಿನಲ್ಲಿದ್ದರು. ಆದಾಗ್ಯೂ, ಹೋಳ್ಕರ್ ಶಿಬಿರದಲ್ಲಿದ್ದ ದೇಶದ್ರೋಹಿ ಗಫುರ್ ಖಾನ್ ಅವರಿಗೆ ಸಹಾಯ ಮಾಡಿದನು. ಖಾನ್ ತನ್ನ ನೇತೃತ್ವದಲ್ಲಿ ಸೈನ್ಯದೊಂದಿಗೆ ಯುದ್ಧಭೂಮಿಯನ್ನು ತೊರೆದನು. ಇದರ ನಂತರ, ಹೋಳ್ಕರ್ಗಳು ನಿರ್ಣಾಯಕವಾಗಿ ಸೋತರು. ಮೂರನೇ ಮಲ್ಹಾರ್ ರಾವ್, ತಾತ್ಯಾ ಜೋಗ್ ಮತ್ತು ಇತರರು ಅಲೋಟ್ಗೆ ತಪ್ಪಿಸಿಕೊಂಡರು. 1818ರ ಜನವರಿ 6ರಂದು ಮಂದಸೌರ್ನಲ್ಲಿ ಶಾಂತಿ ಒಪ್ಪಂದಕ್ಕೆ ಸಹಿ ಹಾಕಲಾಯಿತು. ಮಂದಸೌರ್ ಒಪ್ಪಂದದಲ್ಲಿ ಬ್ರಿಟಿಷರು ವಿಧಿಸಿದ ಎಲ್ಲಾ ಷರತ್ತುಗಳನ್ನು ಹೋಳ್ಕರ್ಗಳು ಒಪ್ಪಿಕೊಂಡರು. ಈ ಮೂರನೇ ಆಂಗ್ಲೋ-ಮರಾಠ ಯುದ್ಧದ ಕೊನೆಯಲ್ಲಿ, ಹೋಳ್ಕರ್ಗಳು ತಮ್ಮ ಹೆಚ್ಚಿನ ಪ್ರದೇಶವನ್ನು ಬ್ರಿಟಿಷರಿಗೆ ಕಳೆದುಕೊಂಡರು ಮತ್ತು ಅವರನ್ನು ಸೆಂಟ್ರಲ್ ಇಂಡಿಯಾ ಏಜೆನ್ಸಿಯ ರಾಜಪ್ರಭುತ್ವದ ರಾಜ್ಯವಾಗಿ ಬ್ರಿಟಿಷ್ ರಾಜ್ಗೆ ಸೇರಿಸಲಾಯಿತು. ಈ ಯುದ್ಧವು ಮರಾಠ ಶಕ್ತಿಯ ಅಂತಿಮ ನಾಶಕ್ಕೆ ಕಾರಣವಾಯಿತು. ಮರಾಠರನ್ನು ಒಗ್ಗೂಡಿಸಲು ಪ್ರಯತ್ನಿಸುತ್ತಿದ್ದ ಎರಡನೇ ಬಾಜಿ ರಾವ್ ಅಂತಿಮವಾಗಿ 1818ರ ಜೂನ್ನಲ್ಲಿ ಶರಣಾದನು. ಬ್ರಿಟಿಷರು ಪೇಶ್ವೆಯ ಸ್ಥಾನವನ್ನು ರದ್ದುಪಡಿಸಿದರು ಮತ್ತು ಮರಾಠರು 1848ರಲ್ಲಿ ಬಾಂಬೆ ರಾಜ್ಯಕ್ಕೆ ಸೇರುವವರೆಗೆ ಸತಾರಾದ ಸಣ್ಣ ಸಾಮ್ರಾಜ್ಯಕ್ಕೆ ಸೀಮಿತರಾಗಿದ್ದರು. ಉಲ್ಲೇಖಗಳು ಮಹೀದ್ಪುರ್ ಮಹೀದ್ಪುರ್ ಇತಿಹಾಸ ಮಾಲ್ವಾ ಮಹೀದ್ಪುರ್ ಮಹಿದ್ಪುರ್ ಇತಿಹಾಸ 1817 ಭಾರತದಲ್ಲಿ ಡಿಸೆಂಬರ್ 1817ರ ಘಟನೆಗಳು